Oorwinning vir Transnet-pensioenarisseTwee pensioenarisse het Donderdag verlof gekry om ‘n R80 miljard-klasaksie teen Transnet en sy pensioenfondse in te stel. Regter Ephraim Makgoba het in die hooggeregshof in Pretoria ‘n bevel uitgereik waarvolgens Johan Pretorius en Johan Kruger namens Transnet se 62 000 verarmde pensioentrekkers ‘n klasaksie kan instel, in ‘n poging om nagenoeg R80 miljard se bates en belange te verhaal. Die pensioenarisse beskuldig Transnet daarvan dat hy die Tweede Transnet Vaste Voordeelfonds gestroop het en tot so mate wanbestuur het dat die fonds nie sy verpligtinge teenoor sy lede kan nakom nie. Transnet is ook daarvan beskuldig dat hy probeer om die pensioenfonds te ontbind. Die verhoging wat die pensionestrekkers ontvang is die afgelope dekade tot 2% per jaar beperk Die hof het tydens Pretorius en Kruger se aansoek gehoor dat talle pensioenarisse slegs sowat R1 per maand ontvang. Sowat 80% van die pensioenarisse ontvang minder as R4 000 per maand en 62% ontvang minder as R2 500 per maand. Meeste van die pensioenarisse is tussen 70 en 90 jaar oud. Die oorgrote meerderheid van die pensioenarisse moet bedel om in hul basiese behoeftes te voorsien en talle het al selfmoord gepleeg. Transnet het 2001 staatseffekte ter waarde van R7,7 miljard verruil vir aandele in M-Cell. Die staatseffekte het vir die fonds ‘n inkomste van R1,2 miljard per jaar besorg. Daar is egter geen aanduiding dat die fonds enige inkomste uit die M-Cell-aandele gekry het nie. Die aandele is in 2006 vir ‘n verlies verkoop. Die pensioenfonds, Transnet en die ministers van finansies en openbare ondernemings het die aansoek teengestaan. Hulle voer aan daar is geen gronde vir die aansoek nie, en dat dit ‘n mors van tyd, moeite en geld is. Regter Makgoba het in sy uitspraak opdrag gegee aan Metropolitan, die administrateur van die fonds, om die applikante te help om lede van die fonds in te lig oor die beoogde klasaksie. Daar moet ook ‘n kennisgewing in koerante gepubliseer word. Pretorius en Kruger het 60 dae om die klasaksie in te stel. Transnet is beveel om die regskoste van die aansoek te bepaal.